SINGER วิ่ง 3% โบรกชูเป้า 50 บ. คงกำไรปี 64 โตเฉียด 50% รับพอร์ตสินเชื่อหนุน
SINGER วิ่ง 3% โบรกชูเป้า 50 บ. คงกำไรปี 64 โตเฉียด 50% รับพอร์ตสินเชื่อหนุน
18 พ.ค. 2564

ผู้สื่อข่าวรายงานว่า ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ณ เวลา 11.28 น. อยู่ที่ระดับ 39 บาท บวก 1.25 บาท หรือ 3.31% สูงสุดที่ระดับ 39.25 บาท ต่ำสุดที่ระดับ 37.75 บาท ด้วยมูลค่าการซื้อขาย 58.04 ล้านบาท

ด้านบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ คงกำไรสุทธิปี 2564 ขยายตัว +46% จากปีก่อน หนุนโดย 1) การขยายสินเชื่อที่จะเพิ่มขึ้นสูงที่ +69% จากปีก่อน จากฐานเงินทุนที่เพิ่มขึ้น, 2) loan yield สินเชื่อ C4C ที่จะเพิ่มขึ้นเป็น 14.8% จากปีก่อนที่ 13.1% จากการปล่อยสินเชื่อจำนำทะเบียนรถกระบะที่มี yield สูงเพิ่มขึ้นจาก ปัจจุบันที่ปล่อยสินเชื่อจำนำรถบรรทุก 10 ล้อ และ 3) ค่าใช้จ่ายสำรองฯที่จะอยู่ในระดับต่ำคาด credit cost ที่ 235 bps จากการเพิ่มสัดส่วนการปล่อยสินเชื่อ C4C ที่มี NPLs ที่ต่ำกว่าโดย เปรียบเทียบกับสินเชื่อเช่าซื้อเพิ่มขึ้น
ขณะที่ราคาเป้าหมาย 50.00 บาท อิง PER ปี 2564 ที่ 35 เท่า (+3SD above 10-yr average PER) เทียบเท่า PEG ปี 2564 ที่ 1.0 เท่า (2563-65 EPS CAGR ที่ 34%) ประเมินว่า SINGER ควรที่จะเทรด premium มากขึ้นจากอดีต จากผลการดำเนินงานในอนาคตที่จะขยายตัวต่อเนื่องอย่างแข็งแกร่ง
โดยเฉพาะภายหลังการปล่อยสินเชื่อ C4C ที่ช่วยคลายความกังวลต่อ NPLs ที่เพิ่มขึ้นสูงในอดีต รวมทั้งโอกาสในการขยายตัวของสินเชื่อ C4C (แบบโอน และไม่โอนเล่มทะเบียน) ที่สูงผ่านเครือข่าย สาขามากกว่า 180 แห่ง และพนักงาน direct sale ที่สูง และได้รับประโยชน์จาก Synergy กับกลุ่ม JMART เช่น การให้บริการสินเชื่อสมาร์ทโฟนกับ J-mobile และการติดตามหนี้ที่มีคุณภาพมากขึ้น ผ่าน JMT